
A fenntartható fogyasztói döntések pszichológiai háttere

Kulcsszavak: környezettudatos fogyasztói magatartás; környezettudatosság; pszichológiai tényezők; környezettudatos marketing
A dolgozat legfőbb célja, hogy átfogó képet adjon a fogyasztók környezettudatos vásárlási szokásairól és motivációiról. A munka 5 fejezetből áll, 26 ábrát, 8 táblázatot és 1 mellékletet tartalmaz. Az első fejezet hazai és nemzetközi szakirodalmak felhasználásával áttekintést nyújt a környezettudatos fogyasztói magatartás fogalmáról és jellemzőiről, illetve részletezi a pszichológiai tényezők hatását a környezettudatos fogyasztói döntésekre. A következő fejezetben a dolgozat célja, valamint az általunk megfogalmazott feltételezések és hipotézisek találhatóak. Ezt követően bemutatásra kerül a kutatás módszertana és módszere. A negyedik fejezetben az általunk végzett kérdőíves kutatás eredményeit taglaljuk. A kutatás eredményeinek prezentálása után az eredményekből levonható következtetések kerülnek kidolgozásra. Végezetül, a záró fejezetben kutatásunk eredményeit összegezzük. A kutatás által festett kép azt mutatja, hogy egyre több ember ébred rá a környezetvédelem fontosságára. A válaszadók többsége elhivatott a környezetvédelem iránt, és valamilyen módon részt vesz egy fenntartható jövő építésében. Az eredmények alapján világossá vált, hogy a környezeti aggodalmak jelentős szerepet játszanak a fogyasztói döntésekben, különösen a zöld termékek választásában. A társadalmi normák és a közösségi elvárások szintén befolyásolják a fenntarthatóság iránti elköteleződést. A kutatás rávilágított arra is, hogy a fogyasztók önállóan igyekeznek tudatosabb döntéseket hozni, különösen akkor, ha érzik, hogy egyéni választásaik hatással lehetnek a környezetre. A fenntarthatóságra irányuló marketing és kommunikáció hatékonynak bizonyult a fogyasztói szokások alakításában, hozzájárulva egy zöldebb vásárlói kultúra kialakulásához.



